C 152/54
MT
Il-Ġurnal Uffiċjali tal-Unjoni Ewropea
6.4.2022
3.11.
L-approċċ tal-ekosistema tal-Kummissjoni Ewropea ma jkoprix il-livelli u l-aspetti rilevanti kollha.
Huwa jenfasizza b’mod ċar l-importanza li l-iżviluppi ta’ tranżizzjoni jiġu indirizzati wkoll minn perspettiva reġjonali, u li jiġi żgurat li l-kumpaniji – inklużi dawk mill-ekonomija soċjali – iservu bħala l-pedament għall-operazzjoni politika kollha.
Huwa importanti li jintwera kif dan huwa relatat mal-ktajjen tal-valur u kif id-diversi komponenti tal-ekosistemi individwali jikkorrispondu ma’ dawk ta’ ekosistemi differenti.
4.
Għażliet għal perkorsi ta’ tranżizzjoni li jsegwu approċċ olistiku għall-iżvilupp industrijali soċjoekonomiku 4.1.
Filwaqt li l-innovazzjoni hija assoċjata b’mod wiesa’ ma’ teknoloġiji ġodda jew ma’ skoperti fir-riċerka xjentifika, jeżistu wkoll opportunitajiet biex jintużaw il-kompetenzi eżistenti bħala bażi għal prodotti u servizzi aħjar jew ġodda.
It-teknoloġiji l-ġodda huma minsuġa ma’ teknoloġiji tradizzjonali eżistenti.
Hemm aktar eżempji ċari għal din ir-rabta bejn modi tradizzjonali stabbiliti sew ta’ manifattura u innovazzjoni u modernizzazzjoni inkrementali tal-industriji: l-użu ta’ materjal ġdid u eħfef mill-inġenji tal-ajru fil-vetturi, l-użu ta’ materjali tal-karozzi eħfef, u l-applikazzjoni tal-bijoteknoloġija fid-disinn ta’ strumenti jew servizzi mediċi ġodda. 4.2.
L-infrastrutturi avvanzati tal-ICT jaġixxu bħala xprunaturi għall-introduzzjoni ta’ opportunitajiet ġodda u jgħinu biex jinħolqu soluzzjonijiet innovattivi u sostenibbli li jorbtu ma’ pekuljaretajiet eżistenti fil-livell reġjonali.
Pereżempju, l-użu ta’ stampaturi 3D jipprovdi opportunitajiet għall-iżvilupp u d-disinn ta’ prodott f’post wieħed u jagħmluh disponibbli fiżikament fejn ikun meħtieġ f’għadd ta’ postijiet differenti.
Dan jgħin biex jitnaqqsu l-impatti ambjentali relatati mat-trasport. 4.3.
Il-kunċetti tal-ekonomija soċjali jistgħu jaqdu rwol importanti fil-bidla soċjoekonomika billi joħolqu opportunitajiet ġodda ta’ tagħlim, għajxien u impjieg, kif ukoll servizzi alternattivi u infrastrutturi ta’ appoġġ fil-komunitajiet lokali, speċjalment għal gruppi żvantaġġjati u għal persuni f’riskju.
Flimkien mas-servizzi ta’ interess pubbliku ġenerali, dawn il-kunċetti għandhom potenzjal konsiderevoli biex iħejju b’mod kompetenti u effettiv lill-atturi tas-soċjetà u ekonomiċi għar-rekwiżiti u l-konsegwenzi tal-innovazzjoni u l-bidla, b’mod partikolari f’livell reġjonali. 4.4.
L-istrutturi pubbliċi għandhom responsabbiltà kbira fil-ħolqien tal-kundizzjonijiet li jippermettu l-bidla u l-iżvilupp billi jipprovdu servizzi ta’ interess ġenerali li huma aċċessibbli għall-atturi ekonomiċi kollha. 4.5.
Dan huwa wkoll parti mill-progress meħtieġ mas-servizzi ta’ interess pubbliku, bħall-organizzazzjoni ta’ aġenziji ta’ taħriġ ulterjuri kontinwu għat-titjib tal-ħiliet meħtieġ tal-forza tax-xogħol, bil-għan li jittejbu l-kompetenzi tal-ħaddiema, u l-għajnuna lill-kumpaniji biex ilaħħqu mal-innovazzjoni u mal-bidla.
B’konsegwenza ta’ dan, il-ħaddiema tas-sengħa se jkunu stabbiliti wkoll aktar fir-reġjun u se jikkontribwixxu għat-tfassil tal-bidla strutturali u ekoloġika li għaddejja. 4.6.
Għall-industriji intensivi fl-enerġija, hemm ħafna soluzzjonijiet kondiviżi għad-dekarbonizzazzjoni u b’hekk il-possibbiltà ta’ investimenti kondiviżi (eż. idroġenu nadif, użu mill-ġdid tal-qbid u l-ħżin tad-diossidu tal-karbonju).
Iż-żieda fiċ-ċirkolarità u s-simbjożi industrijali huma wkoll aspetti importanti fid-dekarbonizzazzjoni tal-industrija u fit-tħejjija għal futur b’kumpaniji effiċjenti bi produttività qawwija.
5.
L-importanza tas-swieq tax-xogħol reġjonali li jipprevedu xogħol deċenti f’kumpaniji tal-manifattura u tas-servizzi sostenibbli 5.1.
Jeħtieġ li jiġu mifhuma u analizzati b’mod profond ir-reġjuni, il-kumpaniji u l-prestazzjoni ekonomika tagħhom fir-rigward tal-kompetenzi fundamentali tagħhom fl-industriji u f’termini ta’ forza tax-xogħol.
Dan jinkludi wkoll l-infrastruttura, il-post, l-allokazzjoni tar-riżorsi, l-ispirtu intraprenditorjali u l-istruttura istituzzjonali.
Dan huwa importanti biex ikun hemm forza tax-xogħol bi kwalifiki għolja u biex jiġu antiċipati l-ħtiġijiet tal-ħiliet futuri biex jiġu evitati d-defiċits fil-ħiliet (eż. l-inġiniera). 5.2.
Il-kollaborazzjonijiet mal-universitajiet, inklużi dawk li jispeċjalizzaw fix-xjenza applikata, u l-istituzzjonijiet tar-riċerka jistgħu jkunu strumentali fil-ħolqien ta’ opportunitajiet industrijali ġodda li jistgħu jirriżultaw f’postijiet tax-xogħol ġodda f’negozji stabbiliti, f’kumpaniji multinazzjonali, f’SMEs u f’negozji ġodda. 5.3.
Fil-livell tal-bniedem, ir-reġjuni li jilqgħu u jintegraw b’mod faċli wasliet ġodda fi strutturi soċjoekonomiċi li jiffunzjonaw tajjeb jinsabu f’pożizzjoni vantaġġuża. 5.4.
Ir-reġjuni fejn forza tax-xogħol b’ħiliet għandha għeruq fondi fl-istrutturi soċjoekonomiċi u tħossha komda jistgħu jsiru wkoll il-post fejn jiġu stabbiliti industriji u kumpaniji b’valur miżjud għoli u dinamiċi bbażati fuq networks ta’ kompetenza formali u informali effettivi.
B’konsegwenza ta’ dan, il-ħaddiema jikkontribwixxu b’mod kostitwenti għad-definizzjoni tal-kompetenzi industrijali innovattivi ta’ reġjun u jgħinu b’mod fundamentali biex jappoġġjaw il-proċessi ta’ modernizzazzjoni u trasformazzjoni.